

**SPRÁVA KOMISIE EURÓPSKEMU PARLAMENTU A RADE**

**o výkone právomoci prijímať delegované akty udelenej Komisii podľa smernice Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá**

# ÚVOD

V smernici Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá[[1]](#footnote-1) sa stanovujú minimálne požiadavky na výstavbu infraštruktúry pre alternatívne palivá, vrátane nabíjacích staníc pre elektrické vozidlá a čerpacích staníc zemného plynu (LNG a CNG) a vodíka. V článku 4 ods. 4 a 6, článku 5 ods. 2 a článku 6 ods. 9 smernice sa stanovuje, že takéto nabíjacie a čerpacie stanice, ktoré boli zavedené alebo renovované od 18. novembra 2017, musia spĺňať aspoň technické špecifikácie stanovené v prílohe II k smernici.

V súlade s článkom 8 smernice je Komisia oprávnená prijímať delegované akty uvedené:

* v článku 4 ods. 14 s cieľom:

1. doplniť tento článok a body 1.3, 1.4, 1.5, 1.6 a 1.8 prílohy II so zámerom vyžadovať, aby infraštruktúry, ktoré sa majú zaviesť alebo renovovať, spĺňali technické špecifikácie stanovené v normách, ktoré majú vypracovať príslušné európske normalizačné organizácie (ESO)[[2]](#footnote-2);
2. aktualizovať odkazy na normy uvádzané v technických špecifikáciách, ktoré sa stanovujú alebo majú stanoviť v bode 1 prílohy II, keď sa uvedené normy nahradia novými verziami, ktoré prijmú príslušné európske alebo medzinárodné normalizačné organizácie;

* v článku 5 ods. 3 s cieľom aktualizovať odkazy na normy uvádzané v technických špecifikáciách stanovených v bode 2 prílohy II, keď sa uvedené normy nahradia novými verziami, ktoré prijmú príslušné normalizačné organizácie,
* v článku 6 ods. 11 s cieľom:

1. doplniť tento článok a body 3.1, 3.2 a 3.4 prílohy II so zámerom vyžadovať, aby infraštruktúry, ktoré sa majú zaviesť alebo renovovať, spĺňali technické špecifikácie stanovené v normách, ktoré majú vypracovať príslušné organizácie ESO;
2. aktualizovať odkazy na normy uvádzané v technických špecifikáciách, ktoré sa stanovujú alebo majú stanoviť v bode 3 prílohy II, keď sa uvedené normy nahradia novými verziami, ktoré prijmú príslušné európske alebo medzinárodné normalizačné organizácie,

v článku 6 ods. 12 s cieľom stanoviť:

* požiadavky na rozhranie pre prepravu LNG v zásobníkoch v námornej a vnútrozemskej vodnej doprave,
* požiadavky súvisiace s bezpečnostnými aspektmi postupu skladovania a čerpania LNG na pevnine v námornej a vnútrozemskej vodnej doprave.

V smernici 2014/94/EÚ sa už stanovujú minimálne technické špecifikácie pre niektoré časti sietí infraštruktúry pre alternatívne palivá vrátane:

* nabíjacích staníc pre bežné a vysokovýkonné nabíjanie motorových vozidiel (body 1.1 a 1.2 prílohy II),
* pobrežného zásobovania elektrickou energiou pre námorné lode (bod 1.7 prílohy II),
* čerpacích staníc vodíka pre motorové vozidlá (bod 2 prílohy II),
* konektorov/nádrží pre stlačený zemný plyn (CNG) (bod 3.3 prílohy II).

Tieto ustanovenia už pomohli vytvoriť istotu pre trhové investície. V prílohe II k smernici sa však uvádzajú ďalšie potreby stanovenia technických špecifikácií v oblastiach, v ktorých zatiaľ neexistuje odkaz na normy, vrátane:

* nabíjacích staníc pre bezdrôtové nabíjanie motorových vozidiel (bod 1.3 prílohy II),
* výmeny batérií motorových vozidiel (bod 1.4 prílohy II),
* nabíjacích staníc pre motorové vozidlá kategórie L (bod 1.5 prílohy II),
* nabíjacích staníc pre elektrické autobusy (bod 1.6 prílohy II),
* pobrežného zásobovania elektrickou energiou pre plavidlá vnútrozemskej vodnej dopravy (bod 1.8 prílohy II),
* čerpacích staníc LNG pre plavidlá vnútrozemskej vodnej dopravy, námorné lode a motorové vozidlá (body 3.1 a 3.2 prílohy II),
* čerpacích staníc CNG pre motorové vozidlá (bod 3.4 prílohy II).

Okrem toho, už existujúce technické špecifikácie pre:

* vonkajšie čerpacie stanice vodíka (bod 2.1 prílohy II),
* čistotu vodíka vydávaného na čerpacích staniciach vodíka (bod 2.2 prílohy II),
* algoritmy dopĺňania vodíka a zariadenia (bod 2.3 prílohy II),
* konektory pre motorové vozidlá na dopĺňanie plynného vodíka (bod 2.4 prílohy II) a
* konektory/nádrže CNG (bod 3.3 prílohy II)

boli aktualizované, pretože príslušné európske normalizačné organizácie prijali nové verzie príslušných noriem.

# PRÁVNY ZÁKLAD

Povinnosť vypracovať túto správu sa ukladá článkom 8 ods. 2 smernice 2014/94/EÚ.

Touto správou Komisia informuje Európsky parlament a Radu o delegovaných nariadeniach Komisie, ktoré boli prijaté alebo ktoré sa majú prijať, aby doplnili alebo zmenili odkazy na normy uvedené v bodoch 1.5, 1.8, 2.1, 2.2, 2.3, 2.4, 3.1, 3.2, 3.3 a 3.4 v technických špecifikáciách stanovených v prílohe II k smernici.

# VYKONÁVANIE DELEGOVANIA PRÁVOMOCI

1. Listom z 13. júla 2017 CEN a CENELEC informovali Komisiu o týchto normách, ktoré odporúčajú na doplnenie alebo zmenu technických špecifikácií uvedených v bodoch 1.5, 1.8, 2.4 a 3.1 prílohy II k smernici 2014/94/EÚ:

* norma EN 62196-2 „Vidlice, zásuvky, konektory vozidiel a prívodky vozidiel. Nabíjanie elektrických vozidiel vodivým prepojením. Požiadavky na rozmerovú kompatibilitu a zameniteľnosť príslušenstiev s kolíkmi a dutinkami na striedavé napätie“ a norma IEC 60884-1 „Vidlice a zásuvky na používanie v domácnostiach a na podobné účely. Časť 1: Všeobecné požiadavky“, ktoré by sa mali uplatňovať na nabíjacie stanice pre motorové vozidlá kategórie L, a to v závislosti od výkonu a/alebo režimu nabíjania, s cieľom doplniť bod 1.5 prílohy II,
* norma EN 15869-2 „Lode vnútrozemskej plavby. Pobrežné elektrické pripojenie, trojfázový prúd 400 V, do 63 A, 50 Hz. Časť 2: Pobrežná jednotka, bezpečnostné požiadavky“ s cieľom doplniť bod 1.8 prílohy II pre pobrežné zásobovanie plavidiel vnútrozemskej vodnej dopravy elektrickou energiou,
* norma EN ISO 17268 „Pripájacie zariadenia na tankovanie plynného vodíka do pozemných vozidiel“ s cieľom zmeniť bod 2.4 prílohy II pre konektory vodíka,
* norma EN ISO 20519 „Lode a námorná technológia. Špecifikácia týkajúca sa plnenia zásobníkov lodí s plynovým pohonom“ s cieľom doplniť bod 3.1 prílohy II pre plavidlá vnútrozemskej vodnej dopravy alebo námorné lode.

Po konzultácii s expertnou skupinou Komisie „Fórum pre udržateľnú dopravu“ a po informovaní Európskeho parlamentu a Rady o tejto konzultácii Európska komisia prijala delegované nariadenie Komisie (EÚ) 2018/674 zo 17. novembra 2017, ktorým sa dopĺňa smernica Európskeho parlamentu a Rady 2014/94/EÚ, pokiaľ ide o nabíjacie stanice pre motorové vozidlá kategórie L, pobrežné zásobovanie plavidiel vnútrozemskej vodnej dopravy elektrickou energiou, čerpacie stanice LNG pre vodnú dopravu, a ktorým sa mení uvedená smernica, pokiaľ ide o konektory pre motorové vozidlá na tankovanie plynného vodíka[[3]](#footnote-3).

V uvedenom delegovanom nariadení sa stanovujú tieto ustanovenia:

1. Verejne prístupné nabíjacie stanice na striedavý prúd s výkonom až 3,7 kVA vyhradené pre elektrické vozidlá kategórie L musia byť na účely interoperability vybavené aspoň jedným z týchto zariadení:
   1. zásuvky alebo konektory pre vozidlá typu 3a podľa normy EN 62196-2 (pre nabíjanie v režime 3);
   2. zásuvky a konektory v súlade s IEC 60884 (pre nabíjanie v režime 1 alebo 2).

Verejne prístupné nabíjacie stanice na striedavý prúd s výkonom nad 3,7 kVA vyhradené pre elektrické vozidlá kategórie L musia byť na účely interoperability vybavené aspoň zásuvkami alebo konektormi pre vozidlá typu 2 podľa normy EN 62196-2.

1. Pobrežné zásobovanie plavidiel vnútrozemskej vodnej dopravy elektrickou energiou musí byť v súlade s normou EN 15869-2 „Lode vnútrozemskej plavby. Pobrežné elektrické pripojenie, trojfázový prúd 400 V, do 63 A, 50 Hz. Časť 2: Pobrežná jednotka, bezpečnostné požiadavky“.
2. Čerpacie stanice LNG pre plavidlá vnútrozemskej vodnej dopravy alebo námorné lode, na ktoré sa nevzťahuje Medzinárodný kódex pre stavbu a vybavenie lodí prepravujúcich skvapalnené plyny ako hromadný tovar (kódex IGC), musia byť v súlade s normou EN ISO 20519.
3. Konektory pre motorové vozidlá na tankovanie plynného vodíka musia spĺňať normu EN ISO 17268 „Pripájacie zariadenia na tankovanie plynného vodíka do pozemných vozidiel“.
4. Na základe plavbu na Rýne (CCNR) o technickú aktualizáciu a doplnenie delegovaného nariadenia Komisie EÚ 2018/674 zo 17. novembra 2017 a na základe listu CEN a CENELEC z 26. novembra 2018, ktorým informovali Komisiu o novom vývoji v oblasti normalizácie infraštruktúry čerpacích staníc zemného plynu a vodíka, Komisia prijala 13. augusta 2019 nové delegované nariadenie[[4]](#footnote-4), ktorým sa zrušuje delegované nariadenie Komisie žiadostí od jednotlivých členských štátov a od Ústrednej komisie pre (EÚ) 2018/674 zo 17. novembra 2017 a v ktorom sa uvádzajú vyššie spomenuté aktualizácie a doplnenia, ako aj nový vývoj v oblasti normalizácie infraštruktúry čerpacích staníc zemného plynu a vodíka.

Toto delegované nariadenie Komisie:

* dopĺňa bod 1.5 zahrnutím noriem (v závislosti od výkonu a/alebo režimu nabíjania) pre nabíjacie stanice motorových vozidiel kategórie L, a to:
  + normy EN 62196-2 „Vidlice, zásuvky, konektory vozidiel a prívodky vozidiel. Nabíjanie elektrických vozidiel vodivým prepojením. Požiadavky na rozmerovú kompatibilitu a zameniteľnosť príslušenstiev s kolíkmi a dutinkami na striedavé napätie“ a
  + normy IEC 60884-1 „Vidlice a zásuvky na používanie v domácnostiach a na podobné účely. Časť 1: Všeobecné požiadavky“, ktoré by sa mali uplatňovať na tieto nabíjacie stanice,
* dopĺňa bod 1.8 prílohy II zahrnutím normy týkajúcej sa pobrežného zásobovania plavidiel vnútrozemskej vodnej dopravy elektrickou energiou, a to:
  + normy EN 15869-2 „Lode vnútrozemskej plavby. Pobrežné elektrické pripojenie, trojfázový prúd 400 V, do 63 A, 50 Hz. Časť 2: Pobrežná jednotka, bezpečnostné požiadavky“ alebo normy EN 16840 „Lode vnútrozemskej plavby. Pobrežné elektrické pripojenie, trojfázový prúd 400 V, minimálne 250 A, 50 Hz“ v závislosti od energetických požiadaviek,
* mení body 2.1 a 2.3 prílohy II zahrnutím európskej normy EN 17127 „Vonkajšie vodíkové čerpacie stanice na výdaj plynného vodíka obsahujúce plniace protokoly“,
* mení bod 2.2 prílohy II zahrnutím európskej normy EN 17124 „Vodíkové palivo. Špecifikácia výrobku a zabezpečenie kvality. Palivové články s protónovou výmennou membránou (PEM) pre cestné vozidlá“,
* mení bod 2.4 prílohy II zahrnutím európskej normy EN ISO 17268 „Pripájacie zariadenia na tankovanie plynného vodíka do pozemných vozidiel“,
* dopĺňa bod 3.1 prílohy II zahrnutím normy týkajúcej sa čerpacích staníc LNG pre námorné lode a plavidlá vnútrozemskej vodnej dopravy, a to:
  + normy EN ISO 20519 „Lode a námorná technológia. Špecifikácia týkajúca sa plnenia zásobníkov lodí s plynovým pohonom“ ktorá sa bude uplatňovať na námorné lode, na ktoré sa nevzťahuje Medzinárodný kódex pre stavbu a vybavenie lodí prepravujúcich skvapalnené plyny ako hromadný tovar (kódex IGC),
  + normy EN ISO 20519 (časti 5.3 až 5.7), ktorá sa bude uplatňovať na plavidlá vnútrozemskej vodnej dopravy,
* dopĺňa bod 3.2 prílohy II zahrnutím prvkov interoperability európskej normy EN ISO 16924 „Plniace stanice na zemný plyn. Plniace stanice LNG na plnenie vozidiel“, ako je plniaci tlak a konektor, ktorý sa má použiť,
* mení bod 3.3 prílohy II, v ktorom sa požaduje, aby sa európska norma EN ISO 14469 „Cestné vozidlá. Plniaci konektor na stlačený zemný plyn (CNG)“ uplatňovala na konektory/nádrže CNG,
* dopĺňa bod 3.4 prílohy II zahrnutím prvkov interoperability európskej normy EN ISO 16923 „Plniace stanice na zemný plyn. Plniace stanice CNG na plnenie vozidiel“, ako je plniaci tlak.

Návrh delegovaného nariadenia Komisie bol uverejnený na portáli pre lepšiu právnu reguláciu od 15. marca 2019 do 12. apríla 2019. Komisia dostala spätnú väzbu od 10 respondentov. Okrem toho sa v rôznych fázach prípravy delegovaného nariadenia Komisie uskutočnili konzultácie s odborníkmi z členských štátov v rámci Fóra pre udržateľnú dopravu.

Komisia prijala delegované nariadenie Komisie 13. augusta 2019[[5]](#footnote-5). Podľa článku 8 ods. 5 smernice 2014/94/EÚ sa uskutočnili konzultácie s Európskou radou a Európskym parlamentom a neboli vznesené žiadne námietky. Preto toto delegované nariadenie Komisie nadobúda účinnosť dvadsiatym dňom po jeho uverejnení v *Úradnom vestníku Európskej únie* 22. októbra 2019. Uplatňuje sa od 12. novembra 2021.

Okrem toho, v poslednom štvrťroku roka 2020 sa predpokladá prijatie nového delegovaného nariadenia Komisie s cieľom doplniť technické špecifikácie pre body 1.3 (bezdrôtové nabíjanie motorových vozidiel) a 1.6 (nabíjacie stanice pre elektrické autobusy) prílohy II k smernici 2014/94/EÚ.

Komisia nemá v úmysle zahrnúť technické špecifikácie týkajúce sa bodu 1.4 prílohy II (výmena batérií motorových vozidiel) do vyššie uvedeného delegovaného nariadenia Komisie, pretože príslušná európska normalizačná organizácia nepovažuje takúto normu za prioritu pre priemysel EÚ.

# ZÁVER A VÝHĽAD DO BUDÚCNOSTI

Komisia vyzýva Európsky parlament a Radu, aby túto správu vzali na vedomie.

1. Ú. v. EÚ L 307, 28.10.2014, s. 1. [↑](#footnote-ref-1)
2. Výbor pre normalizáciu (CEN) a Európsky výbor pre normalizáciu v elektrotechnike (CENELEC). [↑](#footnote-ref-2)
3. Ú. v. EÚ L 114, 4.5.2018, s. 1 – 3, [https://eur-lex.europa.eu/legal-content/EN/TXT/?uri=uriserv%3AOJ.L\_.2018.114.01.0001.01.ENG](https://eur-lex.europa.eu/legal-content/EN/TXT/?uri=uriserv:OJ.L_.2018.114.01.0001.01.ENG). [↑](#footnote-ref-3)
4. C(2019) 5960 final. [↑](#footnote-ref-4)
5. Delegované nariadenie Komisie (EÚ) 2019/1745 z 13. augusta 2019, ktorým sa mení a dopĺňa smernica Európskeho parlamentu a Rady 2014/94/EÚ, pokiaľ ide o nabíjacie stanice pre motorové vozidlá kategórie L, pobrežné zásobovanie plavidiel vnútrozemskej vodnej dopravy elektrickou energiou, zásobovanie vodíkom v cestnej doprave a zásobovanie zemným plynom v cestnej a vodnej doprave, a ktorým sa zrušuje delegované nariadenie Komisie (EÚ) 2018/674 (Ú. v. EÚ L 268, 22.10.2019, s. 1). [↑](#footnote-ref-5)